b'\n_START_ARTICLE_\nBorsipa\n_START_SECTION_\nZgodovina\n_START_PARAGRAPH_\nBorsipa se je v besedilih od obdobja Ur III do selevkidskega obdobja in celo v zgodnjih islamskih besedilih vedno povezovala z Babilonom.  Omenjena je tudi v Babilonskem Talmudu (razprava \xc5\xa0abat 36a). Vedno je bila odvisna od Babilona in nikoli sede\xc5\xbe regionalne mo\xc4\x8di. Od 9. stoletja pr. n. \xc5\xa1t. je bila na robu kraljestva na meji s Kaldejo._NEWLINE_Judovski zgodovinar Jo\xc5\xbeef Flavij omenja mesto v povezavi z vojno med Kirom Velikim in Nabonidom. Nabujev tempelj v Borsipi je bil uni\xc4\x8den leta 484 pr. n. \xc5\xa1t. med zatiranjem upora proti ahemenidskemu kralju Kserksu I.\n_START_SECTION_\nArheologija\n_START_PARAGRAPH_\nLeta 1854 je Borsipo raziskoval Henry Creswicke Rawlinson. Ve\xc4\x8dino izkopavanja so opravili njemu  podrejeni vojaki. Osebno je odkril prizme temeljev,  postavljenih  med Nebukadnezarjevo obnovo Nabujevega templja. Od leta 1879 do 1881 je najdi\xc5\xa1\xc4\x8de za Britanski muzej raziskoval Hormuzd Rassam. Njegove raziskave so bile osredoto\xc4\x8dene predvsem na Nabujev tempelj. Leta 1902 je Borsipo raziskoval Robert Koldewey, tudi on predvsem Nabujev tempelj._NEWLINE_Od leta 1980 so najdi\xc5\xa1\xc4\x8de \xc5\xa1estnajst sezon raziskovali znanstveniki univerze Leopold-Franzens-Universit\xc3\xa4t iz Innsbrucka pod vodstvom Helge Piesl-Trenkwalder in Wilfreda Allinger-Csollicha. Sprva so raziskovali velik zigurat E-ur-imin-an-ki, kasneje pa Nabujev tempelj. Izkopavanja zaradi politi\xc4\x8dnega stanja v Iraku trenutno mirujejo. Arheologi in zgodovinarji namesto tega v okviru projekta \xc2\xbbPrimerjalne \xc5\xa1tudije Borsipa-Babilon\xc2\xab temeljito preu\xc4\x8dujejo gradiva iz prej\xc5\xa1njih izkopavanj._NEWLINE_Na \xc4\x8drnem trgu se je zna\xc5\xa1lo veliko administrativnih in astronomskih besedil na glinastih tablicah iz Borsipe. Arhivi so se za\xc4\x8deli objavljati v 1980. letih. Napis Nebukadnezarja II. (Borsipski napis) poro\xc4\x8da, kako je obnovil Nabujev \xc2\xbbtempelj sedmih krogov\xc2\xab z \xc2\xbbzidaki iz dragocenega lapis lazuli\xc2\xab. Pogled na obnovljeni tempelj je moral biti nepozaben. Avstrijski arheologi so na Nebukadnezarjevem ziguratu odkrili tudi ru\xc5\xa1evine majhnega stolpa iz 2. tiso\xc4\x8dletja pr. n. \xc5\xa1t. Ko je bil zigurat zgrajen, je bil visok 70 m in imel sedem teras. Poru\xc5\xa1eni zigurat je \xc5\xa1e vedno visok zavidljivih 52 m nad popolnoma ravno okolico. _NEWLINE_Arheologi so med izkopavanji odkrili tudi nekaj glinastih tablic in upajo, da bodo kdaj odkrili tudi tempeljski arhiv. Na temeljnem kamnu so odkrili napis, ki podrobno opisuje Nebukadnezarjev na\xc4\x8drt za obnovo zigurata, da bi bil enak ziguratu v Babilonu. Od slednjega so se ohranili samo temelji. Ne nekem drugem  napisu je Nebukadnezarjeva izjava, da bo Nabujev stolp \xc2\xbbsegal do neba\xc2\xab. _NEWLINE_Rekonstrukcija stolpa pod pokroviteljstvom Bel-Marduka je v akad\xc5\xa1\xc4\x8dini opisana na valju Antioha I., kar ka\xc5\xbee na izjemno kulturno kontinuiteto v regiji.'